Roma Bi 7 | Baiblo ɔ Ngɛ Intanɛti ɔ Nɔ | New World Translation\nRoma Bi 7:1-25\nHe yemi kɛ je Mlaa a sisi ɔ he nɔ́ he tomi nɔ́ (1-6)\nMlaa a ha nɛ a le yayami (7-12)\nYayami kɛ ta hwumi (13-25)\n7 Nyɛmimɛ, anɛ e ma nyɛ maa ba kaa nyɛ li kaa (ejakaa i kɛ nihi nɛ a le mlaa nɛ ngɛ munyu tue) Mlaa a ji nɔmlɔ adesa nyɔmtsɛ be abɔ nɛ e ngɛ wami mi ɔ lo? 2 Kaa nɔ hyɛmi nɔ́ ɔ, mlaa fĩɔ yogbayo kɛ mɛtɛɔ e huno he be abɔ nɛ e huno ɔ ngɛ wami mi; se ke e huno ɔ gbo ɔ, e yeɔ e he ngɛ e huno ɔ mlaa a he. 3 Enɛ ɔ he ɔ, ke e ya pee nyumu kpa yo be mi nɛ e huno ɔ ngɛ je mi ɔ, lɛɛ a ma tsɛ lɛ ke gba puɛlɔ. Se ke e huno ɔ gbo ɔ, e ye e he ngɛ e huno ɔ mlaa a he, lɔ ɔ he ɔ, ke e ya pee nyumu kpa yo ɔ, pi gba puɛlɔ ji lɛ. 4 Lɔ ɔ he ɔ ye nyɛmimɛ, nyɛ hu a ha nɛ nyɛ gbo kɛ ha Mlaa a kɛ gu Kristo nɔmlɔ tso ɔ nɔ konɛ nyɛ ba pee nɔ kpa, nɔ nɛ a tle lɛ si kɛ je gbeje ɔ níhi, konɛ waa wo yiblii kɛ ha Mawu. 5 Ejakaa benɛ wa hi si ngɛ he lo ɔ nya a, yayami akɔnɔhi nɛ Mlaa a tle si ɔ tsu ní ngɛ wa nɔmlɔ tso* ɔmɛ a mi konɛ e wo yiblii kɛ ha gbenɔ. 6 Se amlɔ nɛ ɔ, a ha nɛ wa ye wa he kɛ je Mlaa a he, ejakaa wa gbo kɛ ha nɔ́ nɛ e tsi wa nya a konɛ waa pee nyɔguɛhi ngɛ sisi numi ehe nya kɛ gu mumi ɔ nɔ, se pi ngɛ sisi numi momo ɔ nya kɛ gu mlaa a nɛ a ngma a nɔ. 7 Lɛɛ mɛni wa ma de? Anɛ Mlaa a ji yayami lo? Ohoo! Ngɛ anɔkuale mi ɔ, kaa tsa pi Mlaa a he ɔ, jinɛ i ko ba li yayami. Kaa nɔ hyɛmi nɔ́ ɔ, ke pi nɛ Mlaa a de ke: “E sɛ nɛ o hɛ nɛ kɔ̃” ɔ, jinɛ i ko li nɔ́ nɛ ji hɛkɔ. 8 Se yayami ngɔ he blɔ nɛ kita a ha lɛ ɔ kɛ tsu hɛkɔ ní tsumi slɔɔtohi tsuo ngɛ ye mi, ejakaa ke mlaa be ɔ, yayami gbo. 9 Ngɛ anɔkuale mi ɔ, be ko ɔ, i ngɛ wami mi nɛ i be mlaa. Se benɛ kita a ba a, yayami ba wami mi ekohu, se imi lɛɛ i gbo. 10 Nɛ kita a nɛ jinɛ e ko ngɔ nɔ kɛ ya wami mi ɔ, imi lɛɛ i na kaa e kɛ nɔ ya gbenɔ mi mohu. 11 Ejakaa yayami ngɔ he blɔ nɛ kita a ha lɛ ɔ kɛ sisi mi, nɛ e gu nɔ kɛ gbe mi. 12 Enɛ ɔ he ɔ, Mlaa a nitsɛ ngɛ klɔuklɔu, nɛ kita a hu ngɛ klɔuklɔu, nɛ e da, nɛ e ji nɔ́ kpakpa. 13 Enɛ ɔ he ɔ, anɛ nɔ́ kpakpa a gbe mi lo? Ohoo! Se yayami pee jã, konɛ lɔ ɔ nɛ tsɔɔ kaa yayami gu nɔ́ kpakpa nɔ kɛ ngɛ mi gbee, bɔ nɛ pee nɛ kɛ gu kita a nɔ ɔ, yayami nɛ je kpo heii kaa nɔ́ ko nɛ e hí kulaa. 14 Ejakaa wa le kaa Mlaa a, mumi mi nɔ́, se imi lɛɛ he lo mi nɔmlɔ ji mi, nɛ a jua mi ngɔ wo yayami sisi. 15 Ejakaa i nui nɔ́ nɛ i ngɛ pee ɔ sisi. Ejakaa níhi nɛ i suɔ ɔ, pi lɔ ɔmɛ nɛ i peeɔ, mohu ɔ, i peeɔ níhi nɛ i hiɔ. 16 Se ke níhi nɛ i sume lɛ i peeɔ ɔ, lɛɛ i kplɛɛ nɔ kaa Mlaa a hi. 17 Se amlɔ nɛ ɔ, pi imi ji nɔ nɛ e ngɛ pee hu, mohu ɔ, yayami ɔ nɛ ngɛ ye mi ɔ. 18 Ejakaa i le kaa ngɛ ye mi, nɛ ji ye he lo ɔ mi ɔ, nɔ́ kpakpa ko be; ejakaa i suɔ wawɛɛ kaa ma pee nɔ́ nɛ hi, se i be nyɛmi nɛ ma kɛ pee. 19 Ejakaa kpakpa nɛ i suɔ ɔ, i pee we, se yayami nɛ i sume ɔ, lɔ ɔ mohu nɛ i peeɔ. 20 Ke pi nɔ́ nɛ i suɔ ɔ nɛ i peeɔ ɔ, lɛɛ pi imi ji nɔ nɛ e ngɛ pee hu mɔ, se mohu yayami ɔ nɛ ngɛ ye mi ɔ. 21 Lɛɛ i naa mlaa nɛ ɔ ngɛ ye blɔ fa mi: Ke i suɔ kaa ma pee nɔ́ nɛ da a, nɔ́ yayami mohu lɛ e baa ye hɛ mi. 22 Ngɛ nɔmlɔ nɛ i ji ngɛ ye mi ɔ blɔ fa mi ɔ, ye bua jɔɔ Mawu mlaa a he wawɛɛ nitsɛ, 23 se i naa mlaa kpa ko ngɛ ye nɔmlɔ tso ɔ* mi nɛ e ngɛ hwue kɛ ngɛ ye juɛmi mlaa a sie, nɛ e ngɛ mi nyɔguɛ ngɔe kɛ ngɛ yayami mlaa nɛ ngɛ ye nɔmlɔ tso ɔ* mi ɔ hae. 24 I ji nɔmlɔ nɛ e ní ngɛ mɔbɔ! Mɛnɔ ma kpɔ̃ mi kɛ je nɔmlɔ tso nɛ e kɛ mi ngɛ gbenɔ nɛ ɔ mi woe ɔ dɛ mi? 25 Sina ha Mawu kɛ gu Yesu Kristo wa Nyɔmtsɛ ɔ nɔ! Enɛ ɔ he ɔ, imi nitsɛ i ngɔ ye juɛmi ɔ kɛ pee nyɔguɛ kɛ ha Mawu mlaa a, se ye he lo ɔ lɛɛ, kɛ ha yayami mlaa a.\n^ Hela, “he ní.”\n^ Hela, “he ní ɔmɛ a.”\nRoma Bi 7